
A fejes káposzta jelentősebb kórokozói elleni készítmények in vitro vizsgálata

A fejes káposzta termesztésében a növényvédelmet a bugyii termőtájon két jelentős kórokozó határozza meg: a Xanthomonas campestris pv. campestris, valamint az Alternaria fajok. Vizsgálatunk során célul tűztük ki a jelentős kórokozók azonosítását, valamint a kórokozók ellen engedélyezett készítmények közül a leghatékonyabb, valamint nem engedélyezett szerek és egyéb anyagok közül a hatékonyak kiválasztását, amelyek alkalmasak lehetnek a kórokozók elleni védekezés során.
A Xanthomonas campestris pv. campestris (Xcc) baktériumfajt és az Alternaria brassicicola gombafajt sikeresen izoláltuk. A kórokozók azonosítása után a készítmények hatékonysági vizsgálatát végeztük el in vitro. Xcc esetében gyakorlati dózist, vagy természetes anyagok esetében tömény, továbbá 10%-os, 1%-os, 0,1%-os és 0,01%-os töménységeket vizsgáltunk. Az Alternaria brassicicola esetében beállítottuk a gyakorlatban előírt dózist és annak 10%-os hígítását, valamint 1%-os, 0,1% és 0,01% töménységeket. Természetes anyagok esetében gyakorlati dózis helyett 1%-os töménységet állítottunk be.
Az Xcc leküzdésére nincsenek kereskedelmi forgalomban bejegyzett vegyszerek vagy biológiai anyagok. Kísérletünk célja az volt, hogy találjunk a kórokozóval szemben hatékony növényvédő szert, vagy egyéb természetes anyagot. Az agar diffúziós vizsgálat során kimutattuk a Streptomycin, valamint a Champion WG és a Kupfer Fusilan WG hatékonyságát Xcc ellen. A természetes anyagok közül legjobbnak a Fitostore F bizonyult, de jó eredményeket mutatott a 10%-os ételecet, és a fahéjolaj is.
Az alternáriás levélfoltosságot az Alternaria brassicicola okozta. A készítmények hatékonysági vizsgálata során vizsgáltuk a kórokozó ellen engedélyezett hatóanyagokat (azoxistrobin, difenokonazol), valamint nem engedélyezett hatóanyagokat is (mankoceb, tebukonazol, bordói keverék+kén, tribázikus rézszulfát stb.). Egyéb készítmények közül a fahéjolajat, valamint a Fitostore F oldatot. Kísérletünkben minden szer gátolta a kórokozó micéliumának növekedését, leghatékonyabbak a triazolok voltak, de jó hatékonysággal bírt még a rézhidroxid, tribázikus rézszulfát, cimoxanil+rézoxiklorid és mankoceb hatóanyagok is. Leghatékonyabb a difenokonazol hatóanyagú Score 250 EC volt. A természetes anyagok közül a Fitostore F volt a hatékonyabb, majd pedig a fahéjolaj.
Az in vitro kísérletek sikeresek voltak, azonban mielőtt a vizsgált anyagok kórokozó elleni hatékonyságát kijelentenénk, szükséges a készítményeket in vivo körülmények között is vizsgálni.



